<html>
  <head>
    <meta http-equiv="content-type" content="text/html; charset=UTF-8">
  </head>
  <body>

    <h2 id="title">Fundația Ceata anunță procedura de înscriere ca membru voluntar de Ziua Internațională a Voluntariatului</h2>

    <p>
      <span id="date">2013-12-05</span>
      <span id="city">București</span>, 
      <span id="country">România</span>
    </p>

    <div id="brief">
      <p>Fundația Ceata anunță procedura de înscriere ca membru voluntar cu ocazia Zilei Internaționale a Voluntariatului, sărbătorită anual pe 5 decembrie. Persoanele fizice care se implică sau doresc să se implice în activitățile Fundației Ceata au de astăzi posibilitatea să se înscrie în mod oficial ca membri voluntari ai fundației.</p>
    </div>

    <div id="content">
    <p>
      În cei cinci ani și jumătate de activitate, proiectul Ceata i-a promovat și premiat pe voluntarii săi pentru implicarea în activități menite să contribuie la eliberarea utilizatorilor români de restricțiile din artă și tehnologie. Dacă acest an a debutat cu <a href="/news/rms-at-ceata.ro.html">înființarea Fundației Ceata</a> pe 15 februarie și a continuat cu încheierea de <a href="/partners.ro.html">parteneriate strategice</a> și organizarea de <a href="/events.ro.html">evenimente dedicate libertății digitale</a> în mai multe orașe din România și Republica Moldova, este natural să se încheie cu recunoașterea formală a persoanelor cărora se datorează aceste reușite și cu recrutarea de forțe proaspete pentru anul viitor, de <a href="http://www.volunteeractioncounts.org/en/" target="_blank">Ziua Internațională a Voluntariatului</a>.
    </p>
    <p>
      Condițiile principale pentru ca o persoană fizică să devină membru voluntar este să prețuiască libertatea digitală, să poată comunica în limba română și să fie dispus să ajute la proiectele Fundației Ceata pentru atingerea scopului de eliberare a utilizatorilor români. Pentru contribuțiile sale, membrul voluntar este recunoscut de fundație și promovat pe siturile sale.
    </p>
    <p>
      Fundația Ceata le cere <a href="http://formulare.ceata.org/volunteer/doc/contract_de_voluntariat.odt" target="_blank">prin contract</a> membrilor voluntari să-i cesioneze exclusiv drepturile de autor pentru lucrările realizate în cadrul proiectelor fundației. Acest lucru este necesar pentru a se putea asigura că lucrările fundației odată publicate ca libere, vor rămâne libere pentru toți utilizatorii de calculator să le studieze, copieze, modifice și distribuie fără restricții, în conformitate cu scopul fundației și deviza „Ceata eliberează artele și tehnologiile actuale”, care stă la baza acronimului recursiv „Ceata”.
    </p>
    <p>
      Pentru a deveni membri voluntari ai Fundației Ceata, este necesar să completați <a href="http://formulare.ceata.org/volunteer/" target="_blank">formularul de înscriere</a> și apoi veți fi contactați pentru semnarea contractului de voluntariat. Lista membrilor voluntari deja înscriși se găsește pe o <a href="/members/volunteers.ro.html">pagină dedicată de la ceata.org</a>. Toate persoanele care se simt atașate de misiunea Fundației Ceata și doresc să contribuie la reușita ei, sunt invitați să se înscrie ca membri voluntari!
    </p>
    </div>

    <p>
      Contact/coordonator: 
      <span id="contactname">Tiberiu-Cezar Tehnoetic</span>, 
      <span id="contactfunc">Președinte</span>, 
      <span id="contactmail">tct@ceata.org</span>, 
      <span id="contactphone">(+40) 761.810.100</span>
    </p>
  </body>
</html>
