<html>
  <head>
    <meta http-equiv="content-type" content="text/html; charset=UTF-8">
  </head>
  <body>

    <h2 id="title">Membrii onorifici</h2>

    <div id="content">
      <p>
	Membrii onorifici ai Fundației Ceata sunt personalități în domeniu care își aduc aportul semnificativ la dezvoltarea și sprijinirea fundației și a valorilor sale: programe libere și cultură liberă.
      </p>
      <h3 id="nistor">Iurie Nistor (<a href="mailto:iurie@ceata.org">iurie@ceata.org</a>)</h3>
      <p class="membru onorific">
	Iurie este fizician de profesie, însă îi place mult și să programeze în C și PHP. Chiar dacă din 2002 a utilizat sistemul de operare GNU+Linux și ocazional a programat pe el, abia în 2009 a aflat de valorile mișcării pentru programe libere. Asta l-a determinat să renunțe complet la programele nelibere, să utilizeze distribuția gNewSense și să se implice activ în <a href="http://www.torrentsmd.com/forum.php?action=viewtopic&amp;topicid=375812&amp;page=p5613126" target="_blank">promovarea libertății utilizatorilor</a>. La începutul lui 2011 a lansat jurnalul despre programe libere softwareliber.md, cu scopul de a instrui și de a construi în jurul lui o comunitate de susținători ai programelor libere în Basarabia. La scurt timp a fost contactat de Tiberiu în vederea unei colaborări cu comunitatea pe care a fondat-o în România, ceata.org. Colaborarea s-a materializat în articole libere de la softwareliber.md <a href="http://fii-liber.ro/in-sfarsit-instrumente-libere-pentru-dezarhivarea-rarv3" target="_blank">republicate la fii-liber.ro</a>, un proiect editorial realizat de Ceata. Iurie a continuat cu <a href="http://fii-liber.ro/search/node/iurie" target="_blank">contribuții directe</a> la fii-liber.ro și a devenit în același an un membru activ în Ceata. Cu <a href="https://md.ceata.org/2012/05/09/rezumatul-evenimentului-gnu-linux-in-2012-din-chisinau/" target="_blank">susținerea comunității</a>, în devenire Fundația Ceata, în 2012 Iurie a pus bazele în Rep. Moldova a primei echipe locale, <a href="/teams/local/ceata-md.ro.html">Ceata-MD</a>.
      </p>
    </div>
  </body>
</html>
