<html>
  <head>
    <meta http-equiv="content-type" content="text/html; charset=UTF-8">
  </head>
  <body>

    <h2 id="title">Richard Stallman în turul echipelor locale ale Fundației Ceata</h2>

    <p>
      <span id="date">2014-05-21</span>
      <span id="city">București</span>, 
      <span id="country">România</span>
    </p>

    <div id="brief">
      <p>Cu ocazia aniversării a 6 ani de activitate a grupului Ceata, în prima săptămână din iunie Richard Stallman face turul echipelor locale ale Fundației Ceata (Ceata-MD, Ceata-VL și Ceata-CJ). Evenimentele au loc pe 2 iunie în Chișinău, pe 3 iunie în Rm. Vâlcea și pe 6 iunie în Cluj-Napoca. Turul echipelor locale va culmina cu discursul lui RMS din deschiderea conferinței naționale Coliberator, organizată de Fundația Ceata în București pe 7 și 8 iunie.</p>
    </div>

    <div id="content">
      <p>Cu ocazia aniversării a 6 ani de activitate a grupului Ceata, în prima săptămână din iunie Richard Stallman (RMS) face turul echipelor locale ale Fundației Ceata (Ceata-MD, Ceata-VL și Ceata-CJ). Evenimentele au loc <a href="/evenimente/turul-echipelor-locale-stallman-chi%C8%99in%C4%83u.html">pe 2 iunie în Chișinău</a>, <a href="/evenimente/turul-echipelor-locale-stallman-v%C3%A2lcea.html">pe 3 iunie în Rm. Vâlcea</a> și <a href="/evenimente/turul-echipelor-locale-stallman-cluj.html">pe 6 iunie în Cluj-Napoca</a>. Turul echipelor locale va culmina cu discursul lui RMS din deschiderea conferinței naționale <a href="http://coliberator.ro" target="_blank">Coliberator</a>, organizată de Fundația Ceata în București pe 7 și 8 iunie.</p>

      <p>În Chișinău, RMS va susține în premieră pentru Rep. Moldova un discurs în engleză intitulat <a href="http://www.fsf.org/events/20140602-chisinau" target="_blank">„Programele libere în etică și în practică”</a>. RMS va vorbi despre obiectivele și filozofia Mișcării pentru Programe Libere și despre istoria și stadiul sistemului de operare GNU, folosit de cele mai multe ori în combinație cu nucleul Linux.</p>

      <p>În Rm. Vâlcea, RMS va susține un discurs în engleză intitulat <a href="http://www.fsf.org/events/20140603-valcea" target="_blank">„O societate digitală liberă”</a>. RMS va vorbi despre pericolele care amenință libertatea societății digitale: supravegherea, cenzura, cătușele digitale, programele nelibere și războiul împotriva împărtășirii de informații prin Internet.</p>

      <p>În Cluj-Napoca, RMS va susține un discurs în engleză intitulat <a href="http://www.fsf.org/events/20140606-clujnapoca" target="_blank">„Drepturi de autor vs. comunitate, în era rețelelor de calculatoare”</a>. RMS va vorbi despre incompatibilitatea dintre drepturile de autor și rețelele de calculatoare și despre presiunile exercitate de corporații pentru adoptarea unor măsuri drastice îndreptate împotriva utilizatorilor, în vederea maximizării profiturilor.</p>

      <p>Richard Stallman este fondatorul proiectului GNU și președintele Fundației pentru Programe Libere (Free Software Foundation), unul dintre pionierii stângului de autor (copyleft) și autorul principal al Licenței Generale Publice GNU. În februarie 2013, RMS a fost invitatul de onoare la evenimentul de lansare a Fundației Ceata din București, în cadrul căruia a susținut un discurs și a recomandat implicarea în Fundația Ceata.</p>

      <p>Intrarea la aceste evenimentele locale ale Fundației Ceata este gratuită și deschisă publicului larg. Pentru participare, vă rugăm să completați <a href="http://formulare.ceata.org/tur-rms" target="_blank">formularul de înscriere la eveniment</a> pus la dispoziție de Fundația Ceata.</p>

      <p><b>Fundația Ceata este în continuare bazată exclusiv pe voluntariat și reușește cu mare dificultate să își realizeze proiectele în lipsa fondurilor. Puteți să sprijiniți activitatea Fundației Ceata contribuind la <a href="/news/fundraising-campaign.ro.html">prima sa campania de strângere de fonduri</a>, lansată în urmă cu două luni și care până acest moment a strâns doar câteva zeci de formulare de redirecționare de 2% din impozit, zero donații noi, zero membri susținători noi și zero sponsori.</b></p>

    </div>

    <p>
      Contact/coordonator: 
      <span id="contactname">Tiberiu-Cezar Tehnoetic</span>, 
      <span id="contactfunc">Președinte</span>, 
      <span id="contactmail">tct@ceata.org</span>, 
      <span id="contactphone">(+40) 761.810.100</span>
    </p>
  </body>
</html>
